সোমবার সন্ধ্যায় তুলকালাম কাণ্ড বেহালার জেমস লং সরণিতে। এম পি বিড়লা ফাউন্ডেশন স্কুলের সামনে বিক্ষোভরত অভিভাবকদের উপরে লাঠি চালাল পুলিশ।
সকাল থেকেই অভিযুক্তকে গ্রেফতারের দাবিতে বিক্ষোভ চলছিল। সন্ধে নাগাদ স্কুল বাস বের করার সময়ে লাঠি চালানো হয়। স্কুলের বক্তব্য, ওই বাসে পড়ুয়ারা ছিল। অন্যদিকে বিক্ষোভরত অভিভাবকদের বক্তব্য, ঘেরাও থেকে বাঁচতে কয়েকজন স্কুল কর্মী ও শিক্ষক-শিক্ষিকারা পালাচ্ছিলেন। এর জন্যই তাঁরা বাস আটকানোর চেষ্টা করেন।
উল্টো দিকে স্কুলের বক্তব্য, বাস ভাঙচুরের চেষ্টা চলানো হয়। পুলিশের আক্রমণে নির্যাতিতার বাবাও জখম হয়েছেন। মহিলা পুলিশ পর্যাপ্ত ছিল না বলেও অভিযোগ। পুরুষ পুলিশ কর্মীরাই মহিলা অভিভাবকদের উপরে লাঠি চালায়।
ঘটনাস্থলে চরম উত্তেজনা দেখা দিলে বিশাল পুলিশ বাহিনী পৌঁছয়।